Βάσω Αποστολοπούλου

Η Δρ. Βάσω Αποστολοπούλου (γνωστή ως Vasso Apostolopoulos) είναι ομογενής επιστήμονας και ερευνήτρια. Γεννήθηκε το 1970 (54 ετών) από Έλληνες μετανάστες με καταγωγή από την Αμαλιάδα. Η ίδια μεγάλωσε στην Αυστραλία. Σπούδασε Ανοσολογία, Βιοχημεία και Παθολογία κι έτσι κατάφερε να αναπτύξει την ανοσοθεραπεία στην θεραπεία του καρκίνου, την οποία πλέον χρησιμοποιούν επιστήμονες από όλο τον κόσμο. Χάρη στα 25 χρόνια εμπειρίας στον τομέα της ιατρικής έρευνας, μπόρεσε να δημιουργήσει το πρώτο εμβόλιο κατά του καρκίνου του μαστού. 

 Σπουδές 
Το ενδιαφέρον της για την επιστήμη εκδηλώθηκε από νεαρή ηλικία. Αφού σπούδασε ανοσολογία, βιοχημεία και παθολογία στο Πανεπιστήμιο της Μελβούρνης, αποφάσισε να συνεχίσει με τις μεταπτυχιακές της σπουδές στις ΗΠΑ, όπου και αφιερώθηκε στην ιατρική έρευνα. Αργότερα, ολοκλήρωσε τη διδακτορική της διατριβή στο Ινστιτούτο Ερευνών του Austin και το Πανεπιστήμιο της Μελβούρνης στην Αυστραλία. Η διεπιστημονική της έρευνα κινήθηκε γύρω από τους τομείς της ανοσολογίας, φαρμακευτικής χημείας, βιοχημείας, κρυσταλλογραφίας, κλινικής έρευνας, επιδημιολογίας και της ανάπτυξης φαρμάκων.

Ήδη από τα 27 της χρόνια εργαζόταν στο ερευνητικό κέντρο Όστιν, όπου και κατηύθυνε μια δεκαπενταμελή ομάδα. Κατά τη διάρκεια της επιστημονικής της πορείας, συνεργάστηκε με παγκοσμίου φήμης ινστιτούτα και πανεπιστήμια, όπως το Πανεπιστήμιο της Οξφόρδης και το Ινστιτούτο Scripps του Σαν Ντιέγκο στην Καλιφόρνια.

Τώρα αποτελεί καθηγήτρια Ανοσολογίας και αντιπρόεδρος του Τμήματος Έρευνας στο Πανεπιστήμιο της Βικτώρια στην Αυστραλία, ενώ ταυτόχρονα, οι προσπάθειες της για την εύρεση ενός εμβολίου κατά της σκλήρυνσης κατά πλάκας συνεχίζονται, σε συνεργασία με ερευνητές από το Τμήμα Χημείας του Πανεπιστημίου Πατρών.

 Επιστημονικό Έργο 
Η Βάσω Αποστολοπούλου διαθέτει πάνω από 25 χρόνια εμπειρίας κι εκπαίδευσης στην ανοσολογία, τον καρκίνο και την πρωτεϊνική κρυσταλλογραφία. Έχει εκτεταμένο υπόβαθρο κλινικής έρευνας, αλλά και ανάπτυξης εμβολίων για χρόνιες ασθένειες.

Το μεγαλύτερό της επίτευγμα ήταν η δημιουργία του πρώτου εμβολίου κατά του καρκίνου του μαστού το 2015, το οποίο βασίζεται πάνω στην ανοσοθεραπεία που η ίδια ανέπτυξε στις αρχές του 1990. Μελετήθηκε σε περισσότερες από 25 κλινικές, ενώ τα άτομα που το δοκίμασαν παραμένουν υγιείς και χωρίς υποψίες για την πιθανή επανεμφάνιση του καρκίνου. Χάρη στα θετικά αποτελέσματα που έχουν σημειωθεί μέχρι τώρα, δόθηκε εμπορική άδεια για την επικείμενη κυκλοφορία και αγορά του εμβολίου.

Οι επιτυχίες της αφορούν και άλλους τομείς, όπως αυτόν της χορήγησης αντιγόνων. Τα τελευταία χρόνια, έχει συνεισφέρει και στην εξέλιξη εμβολίων κι άλλων μορφών καρκίνου και συγκεκριμένα των ωοθηκών και του παγκρέατος, τα οποία βρίσκονται σε στάδιο δοκιμής. Πέρα από τα αντικαρκινικά εμβόλια, η Δρ. Αποστολοπούλου έχει ξεκινήσει να κάνει το επόμενο βήμα, με τη δημιουργία και δοκιμή ενός φαρμάκου που θα εξαφανίζει και θα σκοτώνει ολοκληρωτικά τον καρκίνο, ακόμα κι αν βρίσκεται σε προχωρημένο στάδιο. Ταυτόχρονα, κάνει προσπάθειες για την εύρεση εμβολίου κατά της σκλήρυνσης κατά πλάκας-για την οποία μέχρι τώρα έχει αναπτύξει ένα ανοσοθεραπευτικό προϊόν- με την βοήθεια συναδέλφων του Τμήματος Χημείας του Πανεπιστημίου Πατρών. 

 Τίτλοι και Διακρίσεις 
Από την αρχή της καριέρας της μέχρι και σήμερα, η Βάσω Αποστολοπούλου έχει λάβει πάνω από 100 διαφορετικά βραβεία και διακρίσεις από πολλές χώρες του κόσμου για το επιστημονικό της έργο. Κάποια από αυτά είναι:

 1997: Νεαρή Αυστραλιανή της Χρονιάς στην πολιτεία της Βικτώριας

 2003: Γυναίκα της χρονιάς (στην κατηγορία των επιστημόνων), Tall Poppy science award, Βραβείο Premier για Ιατρικές Έρευνες
 2018: Τιμώμενο πρόσωπο στο 19ο Συνέδριο Ιατρικής Χημείας, όπου έλαβε τιμητική πλακέτα από τον τότε Πρόεδρο της Ελληνικής Δημοκρατίας, Προκόπη Παυλόπουλο.
 2022: Βραβείο "Λύκηθος" Υγείας
 2023: Βράβευση στην εκδήλωση για διακεκριμένες Ελληνίδες της Διασποράς
 Χαρακτηρίσθηκε μία από τις σημαντικότερες Ελληνίδες στο εξωτερικό από το περιοδικό "Times, ένα από τα μεγαλύτερα περιοδικά της Αμερικής.

Τέλος, στο πορτοφόλιό της διαθέτει 335 ερευνητικές δημοσιεύσεις και βιβλία, 278 ανακοινώσεις σε συνέδρια και έχει κατοχυρώσει τα πνευματικά δικαιώματα 17 δραστικών ουσιών.

 Εξωτερικοί σύνδεσμοι 

 https://lexifilia.blogspot.com/2012/07/blog-post_4781.html
 https://taniamarkoutsa.wordpress.com/2013/06/07/%CE%B2%CE%AC%CF%83%CF%89-%CE%B1%CF%80%CE%BF%CF%83%CF%84%CE%BF%CE%BB%CE%BF%CF%80%CE%BF%CF%8D%CE%BB%CE%BF%CF%85-%CE%BF-%CE%B5%CF%80%CE%B9%CE%BC%CE%AD%CE%BD%CF%89%CE%BD-%CE%BD%CE%B9%CE%BA%CE%AC-%CF%84/
 https://neoskosmos.com/el/2018/09/24/life/health-wellbeing/vaso-apostolopoulou-o-karkinos-den-einai-anikitosminyma-elpidas-gia-tin-antimetopisi-ton-astheneion-pou-apoteloun-mastiga-kai-plittoun-ton-sygchrono-kosmo-edose-apo-tin-amaliada-i-diakekrimeni-ellin/
 https://www.womantoc.gr/stories/article/ellinida-erevnitria-aneptykse-to-proto-emvolio-gia-ton-karkino-tou-mastou-vgainei-sydoma-stin-agora/
 https://www.ertnews.gr/omogeneia/alli-mia-simantiki-diakrisi-gia-tin-omogeni-epistimona-vaso-apostolopoulou/
 https://proini.news/vraveftike-i-protopora-diethnous-fimis-erevnitria-vaso-apostolopoulou-pou-nika-me-tin-anosotherapeia-karkino-kai-sklirynsi-kata-plakas/
 https://kefaloniamagazine.gr/koinonia/vaso-apostolopoyloy-i-ereynitria-poy-aneptyxe-to-1o-emvolio-kata-toy-karkinoy-toy-mastoy-kai-mas-ekane-perifanoys/
 https://www.makthes.gr/i-ellada-timise-tin-diakekrimeni-ellinida-epistimona-tis-aystralias-vaso-apostolopoyloy-637134
 https://www.ekt.gr/el/news/9651
 https://www.patrisnews.com/%ce%b2%ce%ac%cf%83%cf%89-%ce%b1%cf%80%ce%bf%cf%83%cf%84%ce%bf%ce%bb%ce%bf%cf%80%ce%bf%cf%8d%ce%bb%ce%bf%cf%85-%ce%bf-%ce%ba%ce%b1%cf%81%ce%ba%ce%af%ce%bd%ce%bf%cf%82-%ce%b4%ce%b5%ce%bd-%ce%b5/
 https://neoskosmos.com/el/2022/07/04/life/health-wellbeing/allo-ena-vraveio-apo-tin-ellada-stin-vaso-apostolopoulou/

 Παραπομπές 

Κατηγορία:Αυστραλοί επιστήμονες
Κατηγορία:Έλληνες επιστήμονες
Κατηγορία:Βιολόγοι